Bertel Haarder (V), 2010-05-04:
Det lakker mod midnat, og det forslag, vi nu skal behandle, går ud på, at loven om autorisation af sundhedspersonale og sundhedsfaglig virksomhed ændres, sådan at sygeplejersker, der opfylder nærmere fastlagte krav, får adgang til at ordinere anvendte lægemidler i begrænset omfang.
Vi skal have styrket fokus på fleksibel opgavevaretagelse og opgaveglidning mellem faggrupperne der, hvor det er relevant, og der, hvor der er mulighed for det.
Det skal vi følge op på, og det vil regeringen gøre.
Opgaveflytning mellem faggrupper er altså ikke en fremmed tankegang.
Sundhedsordførerne fra Venstre og De Konservative var allerede sidste år på banen med et forslag til kompetenceudvikling af sygeplejersker, særligt i forhold til kronikerområdet.
Det er et område, som også forslagsstillerne lægger vægt på. En af de store opgaver, som vi skal tage fat på, er netop de kronisk syge patienter, som er en voksende patientgruppe i det danske samfund.
Der kan i forhold til denne patientgruppe være behov for fremadrettet at se på, hvilke faggrupper der skal varetage hvilke opgaver, særligt i tilfælde af speciallægemangel.
Lad os se på, om der er behov for at styrke og opkvalificere sygeplejerskernes kompetencer f.eks. ved uddannelse i forhold til behandling af kronisk syge patienter.
Hvor det er relevant og muligt, kan sygeplejersker overtage visse lægeopgaver, jordemødre kan overtage visse sygeplejerskeopgaver, og SOSU-assistenter og lægesekretærer kan overtage visse sygeplejerskeopgaver.
I den forbindelse vil jeg gerne tage initiativ til at udvikle et kompetencekort for personalet i sundhedsvæsenet, hvor erhvervede erfaringer og kompetencer dokumenteres.
Et sådant kort kan f.eks. være en hjælp til at godtgøre kompetencer, som man har erhvervet sig på en arbejdsplads, hvor man har været en tid.
Det kan også være med til at smidiggøre opgaveglidningen på længere sigt.
Vi vil gerne se på, om man på en let og enkel måde kan dokumentere de kompetencer, som f.eks. sygeplejersker har opnået gennem erfaring i klinisk praksis og ved lokal uddannelse.
Sygeplejersker og andre personalegrupper, der har stor erfaring, kan på den måde tage de tillærte kompetencer med sig, uafhængigt af hvor de er ansat.
Jeg kan ikke lade være at drage en parallel til den realkompetenceudvikling i hele undervisningssektoren, som der tales så meget om, og som desværre bliver til for lidt, men nu kan det jo være, at det så på sundhedsområdet for alvor kan blive til noget.
Opgaveglidning er i fuld gang, og der er mange gode eksempler på opgaveglidning mellem faggrupper i sundhedsvæsenet.
F.eks. varetager sygeplejersker selvstændigt opgaver på skadestuer, i ambulatorier, i almen praksis og hos speciallæger på den behandlingsansvarlige læges ansvar. Nogle af de opgaver, som sygeplejersker ofte varetager på delegation fra en læge, er justeringer af receptpligtig medicin, f.eks. justering af sukkersygepatienters insulin i diabetesambulatorier, justering af hjertepatienters blodfortyndende medicin, børnevaccinationer, influenzavaccinationer osv.
Ovenstående er eksempler på den opgaveflytning mellem læger og sygeplejersker, som allerede foregår i dag inden for autorisationslovens rammer.
Forslagsstillerne oplyser, at det er op til den enkelte læge og de enkelte sygehuse at beslutte, om rammedelegation skal benyttes, og det kan jeg bekræfte.
Jeg synes også, det er vigtigt, at det er sygehusene og afdelingerne, der selv beslutter, hvordan opgaverne fordeles og tilrettelægges mellem faggrupperne.
Sundhedsstyrelsen har udtalt, at man vurderer, at en ændring af autorisationsloven vil skabe usikkerhed om, hvem der har behandlingsansvaret i forhold til patienterne, og derfor er det måske klogt at lade være med at ændre autorisationsloven, indtil spørgsmålet er tilstrækkelig belyst og gennemarbejdet, for som jeg nævnte, kan man gøre ganske meget uden at ændre autorisationsloven.
Derfor kan regeringen ikke støtte beslutningsforslaget, men jeg vil gerne gå i gang med se på, om vi kan opkvalificere sygeplejerskernes kompetencer i form af uddannelse i forhold til kronisk syge patienter.
Jeg vil også gerne tage initiativ til at udvikle et kompetencekort, hvor sundhedspersonalets kompetencer og erfaringer fra såvel teori som praksis bliver dokumenteret, således som også Venstres og De Konservatives ordførere har været inde på ved tidligere lejligheder.